Illum, Google, Facebook, Twitter, Mozilla u l-assoċjazzjonijiet kummerċjali li jirrappreżentaw lis-settur tar-reklamar, ressqu l-ewwel rapporti tagħhom dwar il-miżuri li qed jieħdu biex jikkonformaw mal-Kodiċi ta' Prattika dwar id-Diżinformazzjoni. Kien hemm xi żviluppi, b'mod partikolari fit-tneħħija ta' kontijiet foloz u l-limitazzjoni tal-viżibilità ta' siti li jippromwovu d-diżinformazzjoni. Madankollu, hi meħtieġa iktar azzjoni biex tiġi żgurata t-trasparenza assoluta tar-reklami politiċi sal-bidu tal-kampanja għall-elezzjonijiet Ewropej fl-Istati Membri kollha tal-UE, ikun jista' jinkiseb aċċess xieraq għad-data tal-pjattaformi għall-finijiet ta' riċerka, u biex tiġi żgurata kooperazzjoni xierqa bejn il-pjattaformi u l-Istati Membri individwali permezz tal-punti ta' kuntatt fis-Sistema ta' Twissija Bikrija. Andrus Ansip, il-Viċi President għas-Suq Uniku Diġitali qal: “Il-firmatarji ħadu azzjoni, pereżempju billi joffru modi ġodda lin-nies biex ikollhom iktar dettalji dwar is-sors tal-istorja jew tar-reklam. Issa jeħtieġ jiżguraw li dawn l-għodod huma disponibbli għal kulħadd fl-UE kollha, jimmonitorjaw l-effiċjenza tagħhom, u jadattaw b'mod kontinwu għall-mezzi ġodda użati minn dawk li jxerrdu d-diżinformazzjoni. Ma għandniex żmien x'nitilfu.” Věra Jourová, il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri qalet: “Bit-tnedija tan-netwerk tal-elezzjoni Ewropea mal-awtoritajiet tal-UE l-ġimgħa l-oħra u b'dan ir-rapport tal-lum, qed inżidu l-passi minn kull naħa biex niżguraw elezzjonijiet ħielsa u ġusti. Qed nistenna li l-kumpaniji jsegwu bis-sħiħ ir-retorika u l-impenn tagħhom. Irridu naġixxu issa għax ftit fadlilna żmien.” Julian King, il-Kummissarju għall-Unjoni tas-Sigurtà qal: “Minħabba li l-elezzjonijiet Ewropej jinsabu fil-qrib, kwalunkwe progress fil-ġlieda kontra d-diżinformazzjoni huwa merbħa bih. Iżda jeħtieġ nimxu iktar 'il quddiem u b'pass iktar mgħaġġel qabel Mejju. Ma rridux li l-għada tal-elezzjonijiet inqumu filgħodu u nindunaw li stajna għamilna iktar.” Mariya Gabriel, il-Kummissarju għall-Ekonomija u s-Soċjetà Diġitali, qalet: “Ir-rapporti tal-lum jiffukaw kif suppost fuq l-azzjonijiet urġenti, bħat-tneħħija tal-kontijiet foloz. Dan hu bidu tajjeb. Issa qed nistenna li l-firmatarji jintensifikaw il-monitoraġġ u r-rapportar tagħhom u jżidu l-kooperazzjoni tagħhom mal-verifikaturi tal-fatti u mal-komunità tar-riċerka. Jeħtieġ niżguraw aċċess liċ-ċittadini tagħna għal informazzjoni ta' kwalità u oġġettiva li tippermettilhom jagħmlu għażliet informati”. Skont ir-rapporti li jkopru l-miżuri li ttieħdu sal-31 ta' Diċembru 2018, il-ħidma tal-kumpaniji online hija iktar avvanzata u komprensiva f'xi oqsma, pereżempju fit-tneħħija tal-kontijiet foloz u t-tnaqqis fl-introjtu lill-promoturi tad-diżinformazzjoni, iżda f'oqsma oħrajn hija inqas avvanzata u komprensiva. B'mod partikolari, ir-rapporti juru li: Għar-rapporti li ġejjin, il-Kummissjoni tistenna li Google, Facebook, Twitter u Mozilla jiżviluppaw approċċ iktar sistematiku li jippermetti monitoraġġ u valutazzjoni xierqa u regolari abbażi ta' data adatta dwar il-prestazzjoni. Fir-rigward tal-assoċjazzjonijiet kummerċjali li jirrappreżentaw lis-settur tar-reklamar (World Federation of Advertisers, European Association of Communication Agencies u Interactive Advertising Bureau Europe), il-Kummissjoni tinnota l-isforzi pożittivi tagħhom għas-sensibilizzazzjoni dwar il-Kodiċi, iżda tinnota wkoll in-nuqqas ta' firmatarji korporattivi u tenfasizza r-rwol ewlieni li jaqdu d-ditti u r-reklamaturi fl-isforzi biex jitnaqqas l-introjtu tal-promoturi tad-diżinformazzjoni. Il-passi li jmiss Ir-rapporti tal-lum ikopru l-miżuri li ttieħdu mill-kumpaniji online u s-settur tar-reklamar sal-31 ta' Diċembru 2018. Għal Jannar 2019, il-pjattaformi online għandhom jipprovdu informazzjoni dettaljata lill-Kummissjoni fil-jiem li ġejjin. Dan l-ewwel rapport kull xahar se jkun ippubblikat fi Frar 2019 u se jiġi segwit minn rapporti simili kull xahar sa Mejju 2019. Dan se jippermetti lill-Kummissjoni biex tivverifika li qabel l-elezzjonijiet Ewropej, ikun hemm fis-seħħ politiki effettivi b'pertinenza partikolari għall-integrità tal-proċessi elettorali. Sal-aħħar tal-2019, il-Kummissjoni se twettaq valutazzjoni komprensiva fi tmiem il-perjodu inizjali ta' 12-il xahar tal-Kodiċi. Jekk ir-riżultati ma jkunux sodisfaċenti, il-Kummissjoni tista' tipproponi azzjonijiet ulterjuri, inkluż ta' natura regolatorja. Kuntest Il-monitoraġġ tal-Kodiċi ta' Prattika huwa parti mill-Pjan ta' Azzjoni kontra d-diżinformazzjoni li l-Unjoni Ewropea adottat f'Diċembru li għadda biex iżżid il-kapaċitajiet u ssaħħaħ il-kooperazzjoni bejn l-Istati Membri u l-istituzzjonijiet tal-UE ħalli b'mod proattiv jiġi indirizzat it-theddid mid-diżinformazzjoni. Il-firmatarji rapportaturi ntrabtu mal-Kodiċi ta' Prattika f'Ottubru 2018 b'mod volontarju. L-għan tal-Kodiċi hu li jintlaħqu l-għanijiet stipulati mill-Komunikazzjoni tal-Kummissjoni ppreżentata f'April 2018 billi ġiet stabbilita firxa wiesgħa ta' impenji marbuta ma' ħames oqsma: Il-Kodiċi ta' Prattika jimxi id f'id ukoll mar-Rakkomandazzjoni inkluża fil-pakkett elettorali mħabbar mill-President Juncker fid-Diskors tiegħu dwar l-Istat tal-Unjoni għall-2018 biex jiġu żgurati elezzjonijiet tal-Parlament Ewropew ħielsa, ġusti u sikuri. Il-miżuri jinkludu iktar trasparenza fir-reklamar politiku online u l-possibbiltà li jiġu imposti sanzjonijiet għall-użu illegali tad-data personali bl-iskop li jiġi influwenzat deliberatament l-eżitu tal-elezzjonijiet Ewropej. Barra minn hekk, l-Istati Membri ngħataw il-parir li jistabbilixxu netwerk nazzjonali tal-awtoritajiet rilevanti għall-kooperazzjoni elettorali – bħal awtoritajiet elettorali, u dawk għaċ-ċibersigurtà, il-protezzjoni tad-data u l-infurzar tal-liġi – u jaħtru punt ta' kuntatt biex jieħu sehem fin-netwerk ta' kooperazzjoni elettorali fil-livell Ewropew. L-ewwel laqgħa fil-livell Ewropew saret fil-21 ta' Jannar 2019. Għal aktar informazzjoni Mistoqsijiet u Tweġibiet Rapporti mill-firmatarji tal-Kodiċi ta' Prattika Stqarrija għall-istampa: Ewropa li Tipproteġi: L-UE tintensifika l-azzjoni kontra d-diżinformazzjoni Skeda informattiva: Pjan ta' azzjoni kontra d-diżinformazzjoni Komunikazzjoni dwar l-indirizzar tad-diżinformazzjoni online: Approċċ Ewropew Is-sit web EU vs disinfo